《叔韵以城西看山诗索和倚韵复之》
清代·许传霈

城西山势如游龙，起伏奔驰神莫状。城西山色如好女，隐约倩秀遥相望。

报俶塔近白沙堤，东接城垣尤豪宕。奇石危磴破空来，突兀直前无依傍。

我居穷巷将及岁，寂无闻见心惆怅。霉雨匝月更困人，鱼鳖灶床清抱恙。

幸看此山日不足，高楼俨列碧屏障。兼喜雉堞一道横，流水短墙均无妨。

姑作曲势走往复，山容未宥使全放。宜雨宜晴亦宜月，妙境天开何清旷。

有时杯影落桥头，灵光呼吸涤肺脏。呼之欲出招不前，画意诗情淡相忘。

酒醒转恐愁又来，山作解人总笑向。嗟彼西湖多少等临客，孤负此峰莫能访。

香车宝马过云烟，畴得刻意穷形相。忽来同调说看山，示我新诗胆益壮。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。